Eiffeltoring getooi in SA-vlag se kleureDie Eiffeltoring in Parys, Frankryk, pronk vir die volgende paar aande in die kleure van die Suid-Afrikaanse landsvlag. Suid-Afrika en Frankryk het ŉ kultuuruitruilooreenkoms, ingevolge waarvan die lande elke jaar om die beurt ŉ kultuurfees in die ander land aanbied. Die Suid-Afrikaanse kultuurfees het 27 Mei in Frankryk afgeskop, en een van die hoogtepunte was toe die Eiffeltoring om 23:00 met die kleure van die Suid-Afrikaanse vlag verlig is. Die Eiffeltoring gaan nog tot 2 Junie snags met die reënboogkleure verlig word. Die Franse seisoen het verlede jaar van Julie tot November in Suid-Afrika plaasgevind en meer as 100 geleenthede is gehou om dit te vier. Suid-Afrika se seisoen in Frankryk gaan tot Desember regoor die land onder andere gevier word deur 30 uitstallings, 35 werkwinkels, 50 rolprente, 100 konserte, 150 Suid-Afrikaanse wynproe-sessies en 250 dans- en teaterstukke. Meer as 800 kunstenaars, navorsers en ander deelnemers verteenwoordig die land in die tydperk.